**«ΑΝΑΔΙΑΜΟΡΦΩΣΗ-ΑΠΟΔΟΣΗ ΝΕΑΣ ΧΡΗΣΗΣ ΚΑΙ ΔΗΜΙΟΥΡΓΙΑ ΧΩΡΟΥ ΠΟΛΥΜΕΣΩΝ ΚΑΙ ΨΗΦΙΑΚΩΝ ΕΦΑΡΜΟΓΩΝ, ΣΕ ΝΕΟΤΕΡΟ ΚΤΙΣΜΑ ΒΔ ΤΗΣ ΡΟΤΟΝΤΑΣ, ΕΝΤΟΣ ΤΟΥ ΠΕΡΙΒΟΛΟΥ»**

Το έργο «ΑΝΑΔΙΑΜΟΡΦΩΣΗ-ΑΠΟΔΟΣΗ ΝΕΑΣ ΧΡΗΣΗΣ ΚΑΙ ΔΗΜΙΟΥΡΓΙΑ ΧΩΡΟΥ ΠΟΛΥΜΕΣΩΝ ΚΑΙ ΨΗΦΙΑΚΩΝ ΕΦΑΡΜΟΓΩΝ, ΣΕ ΝΕΟΤΕΡΟ ΚΤΙΣΜΑ ΒΔ ΤΗΣ ΡΟΤΟΝΤΑΣ, ΕΝΤΟΣ ΤΟΥ ΠΕΡΙΒΟΛΟΥ» εντάχθηκε στο Επιχειρησιακό Πρόγραμμα «Κεντρική Μακεδονία 2014-2020» με προϋπολογισμό 363.000,00€, χρηματοδότηση από το Ευρωπαϊκό Ταμείο Περιφερειακής Ανάπτυξης και δικαιούχο την Εφορεία Αρχαιοτήτων Πόλης Θεσσαλονίκης.

Στη ΒΔ πλευρά του αύλειου χώρου της Ροτόντας, προσαρτημένο στο βόρειο σκέλος του περιβόλου, βρίσκεται κτίσμα, η κατασκευή του οποίου χρονολογείται στις αρχές του 20ου αι. Πρόκειται για έναν πλατυμέτωπο κεραμοσκεπές ισόγειο οικίσκο Ε=75.00τ.μ., που διαιρείται εσωτερικά σε τρεις (3) κύριους χώρους, με χρήση γραφείων της Εφορείας, ενώ δυτικά βρίσκεται ανεξάρτητος  
βοηθητικός χώρος.

Οι επεμβάσεις που πρόκειται να υλοποιηθούν έχουν στόχο να αναδιαμορφώσουν το κτίσμα και να αποδώσουν μία νέα χρήση, δημιουργώντας έναν χώρο πολυμέσων και ψηφιακών εφαρμογών, με λειτουργία συμπληρωματική και υποστηρικτική προς το μνημείο της Ροτόντα.

Οι εργασίες περιλαμβάνουν τα εξής:

1. Kαθαίρεση των ενδιάμεσων τοιχοποιιών και δημιουργία ενός ενιαίου χώρου.  
2. Ενίσχυση της υφιστάμενης θεμελίωσης με συνδετήρια δοκό οπλισμένου σκυροδέματος και εφαρμογή βαθέως αρμολογήματος στην αργολιθοδομή θεμελίωσης.

3. Κατασκευή διαζώματος οπλισμένου σκυροδέματος στη στέψη των τοιχοποιιών (σενάζ) και ανακατασκευή της στέγης.

4. Εφαρμογή μανδύα εκτοξευόμενου σκυροδέματος στις εσωτερικές επιφάνειες των περιμετρικών τοιχοποιιών (οπτοπλινθοδομές) και πατητού οπλισμένου επιχρίσματος στις εξωτερικές.

5. Αποκατάσταση της αρχικής μορφής του κτηρίου (συμπλήρωση ανωδομής και ανακατασκευή βάσης και απόληξης κίονα).

6. Αντικατάσταση ξύλινων δαπέδων, κουφωμάτων και ταμπλαδωτής οροφής.

7. Σειρά εργασιών επισκευής επιχρισμάτων και χρωματισμού του κτηρίου.

8. Προμήθεια του απαραίτητου εξοπλισμού (έπιπλα, οθόνη, προτζέκτορες κ.λ.π.).

9. Ηλεκτρομηχανολογικές εγκαταστάσεις (Ύδρευσης – Αποχέτευσης, Ισχυρών και Ασθενών Ρευμάτων, Ψύξης – Θέρμανσης – Αερισμού, Πυρανίχνευσης – κατάσβεσης).

10. Δημιουργία πρόσβασης ΑΜΕΑ στον περιβάλλοντα χώρο.

11. Παραγωγή οπτικοακουστικού υλικού (για τα μνημεία UNESCO της Θεσσαλονίκης και για το μνημείο της Ροτόντα), το οποίο θα προβάλλεται εντός του χώρου.

Επίσης, με στόχο την κάλυψη των αναγκών ενημέρωσης, πληροφόρησης και δημοσιότητας του κοινού για τις προτεινόμενες εργασίες της Πράξης, θα πραγματοποιηθούν τα εξής:

α. Σχεδίαση και προμήθεια έντυπου πληροφοριακού υλικού σε μορφή δίγλωσσων τευχών και φυλλαδίων (ελληνόγλωσσα, ξενόγλωσσα και σε γραφή Braille).

β. Προμήθεια και τοποθέτηση ενημερωτικής πινακίδας και σε γραφή Braille.

Με την ολοκλήρωση του προτεινόμενου έργου, εξασφαλίζεται αφενός η προστασία και ανάδειξη του κτίσματος, που μέχρι πρόσφατα εμφάνιζε σημάδια παρακμής και σταδιακής φθοράς και αφετέρου η λειτουργική του αναβάθμιση σε χώρο πολιτιστικού ενδιαφέροντος, χώρο ιδιαίτερης σημασίας και εμπειρίας για τους επισκέπτες-χρήστες της Ροτόντας. Αποτέλεσμα της Πράξης αναμένεται να είναι η αύξηση της επισκεψιμότητας, καθώς το κτήριο θα λειτουργεί ως αναπόσπαστο μέρος και συμπληρωματικά της επίσκεψης στο μνημείο, και παράλληλα θα παρέχεται η δυνατότητα στον επισκέπτη να αποκτά μια βελτιωμένη αντίληψη των αρχαιοτήτων και της ιστορίας της πόλης. Επίσης, θα αυξηθεί η απασχόληση και θα τονωθεί η αγορά υλικών/υπηρεσιών.



Άποψη του κτίσματος